Document ID: 32005D0366

32005D0366
L 123/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 март 2005 година
за прилагане на Директива 95/64/ЕО на Съвета относно статистическите данни при превоз на товари и пътници по море и за изменение на приложенията към нея
(нотифицирано под номер C(2005) 463)
(текст от значение за ЕИП)
(2005/366/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като има предвид Договора за създаване на Европейската общност,
като има предвид Директива 95/64/ЕО на Съвета от 8 декември 1995 г. относно статистическите данни при превоз на товари и пътници по море (1), и по-специално член 4, параграф 1 и член 12 от нея,
като взе предвид, че:
(1)
За различаване събирането на данни за пътници на кораби, извършващи круиз, са необходими допълнителни статистически променливи величини, определения и структура за комплектите със статистически данни.
(2)
Необходимо е типът класификация на товарите да се измени с оглед обезпечаване на ясно определение на обхвата на статистическите данни.
(3)
Необходимо е номенклатурата на крайбрежните морски зони и номенклатурата по националност на регистрацията на плавателните съдове да се адаптира към техническия напредък.
(4)
В съответствие с член 12, първо тире от Директива 95/64/ЕО Комисията може да адаптира съдържанието на приложенията към нея. Поради това Директива 95/64/ЕО следва да бъде изменена съответно.
(5)
В съответствие с член 4 от Директива 95/64/ЕО Комисията може да състави и актуализира списък с пристанища, кодирани и класифицирани по държави и морска крайбрежна зона.
(6)
Решение 98/385/ЕО на Комисията от 13 май 1998 г. относно правилата за изпълнение на Директива 95/64/ЕО на Съвета относно статистическите данни при превоз на товари и пътници по море (2), предвижда списък с пристанища.
(7)
Необходимо е списъкът с пристанищата да бъде актуализиран. Във връзка с това в Решение 98/385/ЕО следва да се внесат съответните изменения.
(8)
С Решение 2000/363/ЕО на Комисията от 28 април 2000 г. относно правилата за прилагане на Директива 95/64/ЕО на Съвета относно статистическите данни при превоз на товари и пътници по море (3), както и в списъка с пристанища, съставен в приложение II към Решение 98/385/ЕО в приложения II, IV, V и VIII към Директива 95/64/ЕО, бяха внесени съответните изменения. Следователно същото може да бъде отменено.
(9)
Мерките, предвидени в настоящото решение, са в съответствие със становището на Сстатистическия програмен комитет, учреден с Решение 89/382/ЕИО, Евратом на Съвета от 19 юни 1989 г., с което се създава Статистически програмен комитет на Европейските общности (4),
ПРИЕ НАСТОЯЩОТО РЕШЕНИЕ:
Член 1
Приложения I, II, IV, V, VI и VIII към Директива 95/64/ЕО се заменят с приложения I, II, III, IV, V и VI към настоящото решение.
Член 2
Списъкът с пристанища, включен в приложение II към Решение 98/385/ЕО, се заменя с актуализиран списък с влезлите в състава на системата за кодиране и класификация по страна и морска крайбрежна зона пристанища съгласно предвиденото в приложение VII към настоящото решение.
Член 3
Решение 2000/363/ЕО се отменя.
Всички позовавания на отмененото решение се тълкуват като позовавания на настоящото решение.
Член 4
Адресати на настоящото решение са държавите-членки.
Настоящото решение се прилага от отчетната 2004 г., като обхваща данните за 2004 г.
Съставено в Брюксел на 4 март 2005 година.

Labels: 8
19